Šutaj Eštok, Matúš, poslanec NR SR (2020-12-09):
Ďakujem pekne za slovo. Vážené panie poslankyne, vážení páni poslanci, vážený pán podpredseda vlády, pondelkové mimoriadne rokovanie vlády bolo dôkazom jej absolútneho nepochopenia situácie, v ktorej sa Slovensko nachádza. V pondelok vyslovila pani prezidentka nedôveru premiérovi za jeho nezvládnutie boja s pandémiou. Ak raz hlava štátu, ktorá diplomaticky váži každé jedno slovo, povie úplne otvorene a priamo, že Igor Matovič by mal prenechať boj s koronou niekomu inému, myslím si, že je to jednoznačný odkaz, že pán premiér zlyhal. Čo už môže byť väčším potvrdením slov prezidentky ako následná reakcia Igora Matoviča, že on nemanažuje koronakrízu, ale koronakríza manažuje nás? To je priznanie porážky v priamom prenose. Pani prezidentka povedala nahlas a otvorene, že na Slovensku panuje chaos a zmätok, že deti sa stali rukojemníkmi politického sporu vo vládnej koalícii, že kým celý svet rieši COVID-19, my riešime Igora Matoviča. Je to pravdivé pomenovanie reality, pretože medicínsku časť boja s pandémiou vláda aj jej predseda nezvládajú. No v pondelok prišiel na úrad vlády aj druhý odkaz. Vláda zlyháva aj v ekonomickej časti zápasu s následkami koronakrízy. Rozhodnutie časti majiteľov reštaurácií a fitness centier o otvorení svojich prevádzok napriek zákazu je prejavom bezmocnosti a zúfalstva. Ak by pomoc postihnutým sektorom ekonomiky nebola najslabšia, najkomplikovanejšia a najpomalšia, ale mala jasné pravidlá a dostatočný objem, majitelia prevádzok by určite neriskovali priamy konflikt so štátom a so zákonom. Preto opakujem, v pondelok dostala vláda jasný odkaz zhora i zdola, že v boji s pandémiou zlyháva medicínsky aj ekonomicky. Každý súdny človek by čakal, že v takejto situácii vláda každú svoju minútu využije na urgentné kroky k záchrane celej situácie. Vláda vedená Igorom Matovičom však nie. Síce sa mimoriadne zišla, no nie preto, aby riešili dôsledky svojich zlyhávaní, ale aby si narýchlo opäť raz v neodôvodnenom skrátenom legislatívnom konaní zabezpečili právny rámec odoberania ústavných práv a slobôd svojim občanom. Nič lepšie nesvedčí o chaose a zmätku, ktorý tu máme, ako fakt, že niektorí ministri ani len netušili, načo na úrad vlády vlastne prišli. Vláda nám chce donekonečna predlžovať núdzový stav vždy o 40 dní. Znova a znova chce oberať občanov Slovenskej republiky o ich základné ústavné práva, akým je napríklad aj právo na zhromažďovanie. Vláda si dokonca upravuje v zákone aj možnosť sprísniť zákaz vychádzania, aby mohla ľudí vo svojich domovoch zatvoriť nepretržite, nie s prestávkami, ako to bolo doteraz. S týmto zámerom v žiadnom prípade nesúhlasíme a nesúhlasíme ani s tvrdením vlády, že zákon obsahuje akúsi ústavnú poistku, keď predĺženie núdzového stavu musí spätne odobriť parlament. Ak do 20 dní tento návrh neschváli, ústavný stav prestane platiť. A preto sa pýtam, tie tri týždne teda boli obmedzovaní ľudia na svojich právach na základe čoho? Preto my ako HLAS – sociálna demokracia, prichádzame s pozmeňujúcim návrhom, ktorý predložím v druhom čítaní, ktorý bude mať dve časti. Tou prvou bude, že parlament musí predĺženie núdzového stavu schváliť vopred, a nie až dodatočne, a musí ho schváliť ústavnou, nie bežnou väčšinou, pretože aj tú bežnú väčšinu pohodlne zvládnete. A tento zákon by mal byť prichystaný pre budúce vlády rovnako ako pre túto súčasnú. Sme presvedčení, že tak zásadný zásah do práv ľudí si totiž vyžaduje politický konsenzus, hoci v súčasnosti disponujete nebezpečnou ústavnou väčšinou vy ako vládna koalícia. Tou skutočnou ústavnou poistkou je z nášho pohľadu druhá časť pozmeňujúceho návrhu. A to, že ak raz nemá vláda a jej predseda vládnuť ako diktátor a trvalo zneužívať núdzový stav na svoje politické ciele a obmedzovanie občianskych práv, musí sa prijať, musí sa na prijatých krokoch dohodnúť s ďalšou priamou volenou výkonnou mocou, a teda s pani prezidentkou Slovenskej republiky. Navrhujeme preto, aby každé opatrenie vlády prijaté počas predĺženia núdzového stavu vyžiadalo kontrasignáciu, čiže spolupodpis hlavy štátu. A to presne v tých istých oblastiach, ktoré už dnes určuje ústava pre prípad, že by vláda podala demisiu. Ak vládne vláda v demisii, musí nájsť v oblastiach vymedzených ústavou zhodu s prezidentom Slovenskej republiky ako najvyšším a priamo voleným ústavným činiteľom. Ak k takejto zhode nedôjde, nariadenia vlády platiť nebudú. HLAS – sociálna demokracia chce prinášať konkrétne riešenia vo všetkých oblastiach života a toto je jeden z nich. Opakujeme však, že riešenie núdzového stavu v žiadnom prípade nepovažujeme za prioritu, nad ktorou by mala tráviť táto vláda čas v tomto zložitom období. Naopak, vyzývame vládu, aby s núdzovým stavom skončila čo najskôr, a to v deň, dokedy ho pôvodne vyhlásila, a všetky svoje sily sústredila na boj s pandémiou a predovšetkým s jej ekonomickými dôsledkami. Ďakujem pekne za pozornosť.